Poate unul dintre puținele domenii în care Ploieștiul aduce satisfacții este sportul. Încă de pe băncile școlii, indiferent de ramura sportivă pe care o îmbrățișează, micii ploieșteni aduc bucurie în sufletele tuturor.
Și nu poate fi decât îmbucurător faptul că tinerii se îndreaptă către sport, că îl caută și, mai mult, obțin rezultate din ce în ce mai frumoase.
Un exemplu în acest sens este echipa de volei a Colegiului Național Nichita Stănescu, echipă înființată în anul 2022.
Inițial echipa era formată din Duță Ruxandra, Vraști Timeea, care este și căpitanul echipei, Matei Alexandra, Iagăr Lorena, Stanciu Teodora și Teodora Manta, Trandafir Julia, Rohat Maria Beatrice și Bojan Ana Maria.
Antrenorul principal a fost domnul Bogdan Moșuleț cu ajutor din partea domnului antrenor Măceșaru Răzvan. Cu aceștia fetele au lucrat în fiecare an, atât pentru Olimpiada Națională a Sportului Școlar (ONSS), cât și pentru jocuri amicale.
Antrenamentele echipei de volei a Colegiului Nichita Stănescu au fost și sunt în mare parte în afara orelor școlii și în weekend, dar și în timpul vacanțelor. Nu au o sală de antrenamente fixă, așa că frecventează sălile de sport ale diverselor școli din oraș.
Pe lângă antrenamentele obișnuite au, ocazional, și meciuri amicale cu liceele prezente și la Olimpiada Națională a Sportului Școlar. Echipamentul de joc a fost achiziționat de fete, împreună cu antrenorul, nebeneficiind de alte surse de finanțare.
În anul înființării, 2022, nu au reușit să treacă de etapa locală
În 2022, anul în care echipa de volei a Colegiului Național Nichita Stănescu a luat ființă, rezultatele au fost modeste. Fetele, înscrise la competiții cu ajutorul doamnei profesor Andrei Raluca, cea care a organizat aspectele birocratice ale evenimentelor, nu au avut rezultate notabile. Dar au prins experiență…
În acel an, la Olimpiada Națională a Sportului Școlar, echipa nu a reușit să treacă de etapa locală, unde a fost învinsă de echipa de volei a Colegiului Național I. L. Caragiale, Ploiești.
Pierderea acestui meci nu a făcut altceva decât să le determine pe fete să muncească mai mult decât înainte. Au arătat potențial și pasiune în timpul acelui meci, ceea ce a convins profesorii să aibă în continuare încredere în ele și să le permită participarea la ediția următoare a Olimpiadei.
În anul școlar care a urmat echipa a devenit mai unită ca niciodată și mai puternică ca înainte, acumulând experiențe noi de joc.
În 2023 au urcat până la locul al doilea la faza județeană
Prin muncă susținută și determinare, voleibalistele Colegiului Nichita Stănescu au demonstrat tuturor că încrederea acordată nu a fost în zadar.
La ediția din 2023 a Olimpiadei Naționale a Sportului Școlar, echipa de volei a Colegiului Național Nichita Stănescu Ploiești a reușit să-și spulbere concurența anterioară și să ocupe locul al doilea la nivel de județ, învingând în faza locală echipa care o eliminase cu un an înainte, cea a Colegiului Național I. L. Caragiale, Ploiești.
La faza județeană voleibalistele de la Nichita Stănescu au trecut de echipele de la C.N. Mihail Cantacuzino Sinaia și C.N Militar Dimitrie Cantemir Breaza. Singura echipă pe care nu au reușit să o învingă a fost cea a C. N. Mihai Viteazul, Ploiești, clasându-se, astfel, pe locul al doilea.
În prezent echipa are cinci membri noi, care se pregătesc pentru competițiile viitoare și pentru a prelua echipa în anii ce urmează din moment ce nu peste mult timp o parte din echipă va absolvi liceul, aducând, cu puțin noroc, valuri noi de pasionați ai sportului în Colegiul Național Nichita Stănescu, Ploiești.